วันเด็ก !! กรมอนามัย แนะคุมเข้มปลอดภัยอาหารกล่องที่จะทำแจกเด็กในงานวันเด็กเสาร์นี้ ย้ำต้องปรุงสุก ร้อน สะอาด ไม่ควรทำล่วงหน้าเกิน 4 ชม.เพื่อให้เด็กๆ ได้อิ่ม สนุก ไม่ป่วยโรคจากอาหารเป็นพิษหรือท้องเสีย
พญ.พรรณพิมล วิปุลากร อธิบดีกรมอนามัย กล่าวถึงการจัดเตรียมอาหารเลี้ยงเด็กในวันเด็กแห่งชาติที่กำลังจะมาถึงในวันเสาร์นี้ว่า ขอให้ผู้ที่ดำเนินการจัดเตรียมอาหารสำหรับเด็ก ควรให้ความสำคัญเรื่องความสะอาดของอาหารเป็นพิเศษ เพื่อไม่ให้เกิดปัญหาโรคจากอาหารเป็นพิษหรือท้องเสียได้          โดยการปรุงประกอบต้องเลือกวัตถุดิบที่สะอาด ปลอดภัย ล้างให้สะอาดก่อนนำมาปรุง ผู้ประกอบอาหารต้องมีสุขลักษณะในการปรุงประกอบอาหารที่ถูกต้อง ภาชนะบรรจุอาหารต้องสะอาด งดใช้โฟมบรรจุอาหาร การจัดเตรียมอาหารกล่องควรเน้นการปรุงให้สุกด้วยความร้อน แยกข้าวกับกับข้าวไม่ปะปนกัน สิ่งที่ต้องระมัดระวังเป็นพิเศษคือการทำอาหารไว้ล่วงหน้าไม่ควรนานเกิน 4 ชั่วโมง เพราะจะทำให้อาหารบูดเสียได้ อาหารกล่องที่จะแจกเด็กๆ         ควรหลีกเลี่ยงอาหารที่เสี่ยงก่อให้เกิด โรคอุจจาระร่วง อาหารเป็นพิษ ได้แก่ ข้าวมันไก่ ข้าวผัดปู อาหารประเภทยำหรืออาหารที่ปรุง โดยไม่ผ่านความร้อนหรือปรุงแบบสุก ๆ ดิบ ๆ อาหารที่มีกะทิเป็นส่วนประกอบ หรือขนมเอแคลร์ เป็นต้น         สำหรับผู้ปกครอง ที่นำเด็กไปเที่ยวงานวันเด็ก เมื่อได้รับแจกข้าวกล่อง ต้องให้เด็กล้างมือให้สะอาดก่อนกิน พร้อมสอนให้เด็กรู้จักสังเกตว่าอาหารนั้นมีกลิ่นผิดปกติหรือบูดเสียหรือไม่ หากพบว่าอาหารบูดเสียไม่ควรกินและแจ้งให้แก่ผู้จัดงานทราบเพื่อที่จะสามารถเตือนผู้อื่นให้ระมัดระวังอาหารดังกล่าว